Diari Oficial de la Generalitat Valenciana


Sumari del DOGV 5965, del 02-03-2009 (2009/2234)

RESOLUCIÓ de 14 de gener de 2008, del Servici Territorial d'Energia, sobre autorització administrativa, declaració d'utilitat pública i aprovació del projecte relativa a línia aèria d'alta tensió. Expedient número ATLIRE/2003/1/46.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5965

Data del DOGV
:   02-03-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/2234


Data del document
:   14-01-2008

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * Riola
    * empresa privada
    * subministrament d'energia elèctrica

RESOLUCIÓ de 14 de gener de 2008, del Servici Territorial d'Energia, sobre autorització administrativa, declaració d'utilitat pública i aprovació del projecte relativa a línia aèria d'alta tensió. Expedient número ATLIRE/2003/1/46. [2009/2234]  
Vist l'expedient iniciat en este Servici Territorial a sol·licitud del peticionari i relatiu a la instal·lació elèctrica més avant citada.  
Presentat projecte firmat per tècnic competent i visat pel col·legi oficial corresponent.  
Efectuats els tràmits establits en el Decret 88/2005, del Consell de la Generalitat, de 29 d'abril, DOGV de 05.05.2005, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana.  
Este Servici Territorial, en l'àmbit de les competències que té atribuïdes, resol:  
Primer  
Atorgar al peticionari autorització administrativa i declaració d'utilitat pública de la instal·lació elèctrica que s'indica.  
Peticionari: Iberdrola Distribución Eléctrica, SAU.  
Instal·lació: entre els suports núm. 83 i 92 de la línia de 66 kV de ST Alzira a ST Cullera. Terme municipal de Riola.  
Característiques principals: modificació d'una línia aèria d'alta tensió per a millora de la xarxa de distribució de l'empresa.  
- Tensió: 66 kV.  
- Longitud: 1.796 metres.  
Segon  
Aprovar el projecte d'execució de la instal·lació, i sotmetre'l a les condicions següents:  
1. Les obres hauran de realitzar-se d'acord amb el projecte presentat amb les variacions que, si és el cas, se sol·liciten i autoritzen.  
2. En l'execució del projecte el peticionari haurà de tindre en compte les prescripcions disposades en els reglaments vigents, així com les condicions imposades pels organismes afectats.  
3. Les instal·lacions hauran d'estar acabades en el termini de sis mesos, comptadors a partir de l'endemà de la recepció d'esta resolució.  
4. El titular donarà compte de l'acabament de les obres per mitjà de la presentació de la sol·licitud d'autorització d'explotació, en els termes establits en els articles 12 o 18 del Decret 88/2005, segons el tipus d'instal·lació de què es tracte.  
5. L'administració deixarà sense efecte esta resolució en qualsevol moment en què s'observe l'incompliment de les condicions imposades en esta.  
6. Esta autorització s'atorga sense perjuí de les concessions, llicències i permisos, tant públics com privats, que siga necessari obtindre per part del sol·licitant de la instal·lació per a efectuar esta, d'acord amb altres disposicions que siguen aplicables i, en especial, les relatives a l'ordenació del territori i al medi ambient.  
7. En el cas que, per a finalitzar l'execució de la instal·lació objecte del projecte, es requerisca posar una part d'esta en tensió, es procedirà d'acord amb les condicions següents:  
- Presentació de sol·licitud de finalització d'execució, a la qual s'acompanyarà, en triple versió exemplar, el certificat de finalització parcial d'obra, subscrit per tècnic competent i visat pel col·legi oficial corresponent, acreditatiu que la part de la instal·lació ja executada està d'acord amb els reglaments tècnics en la matèria.  
- La finalització de l'execució la realitzarà la mateixa direcció d'obra que l'anterior certificat, i s'ajustarà a les condicions tècniques i de seguretat reglamentàries.  
- L'empresa distribuïdora efectuarà totes les actuacions que considere necessàries de manera que quede garantit tant el manteniment de les condicions reglamentàries de la pròpia xarxa ja existent com la no pertorbació a altres instal·lacions o equips.  
- S'haurà de presentar en el termini màxim de 10 dies des de la completa execució de la instal·lació, la sol·licitud d'autorització d'explotació, d'acord amb el que establix el Decret 88/2005.  
- Transcorregut un mes des que este Servici Territorial va diligenciar i va entregar el certificat de finalització parcial d'obra sense que per part del peticionari s'haja sol·licitat l'autorització d'explotació, es paralitzarà l'execució de la part d'instal·lació que se sol·licitava posar en tensió. Cas que la dita instal·lació ja estiguera en tensió, el peticionari haurà de procedir a la seua desconnexió a la finalització del dit termini.  
8. Condicions mediambientals: el projecte es desenvoluparà d'acord amb les previsions de l'Estudi d'Impacte Ambiental i amb les condicions següents:   
- Els diversos documents del projecte de construcció (memòria, plans, plec de prescripcions tècniques i pressupost) incorporaran tots els aspectes concernents a les mesures protectores i correctores incloses en l'Estudi d'Impacte Ambiental, així com els derivats d'estes condicions, tot això amb el grau de detall necessari per a la seua contractació i execució conjunta amb la resta de les obres. Així, el pressupost del projecte de construcció incorporarà, preferentment en una única partida, totes les unitats d'obra que es referisquen a les mesures correctores que s'ha de mamprendre. També es valoraran i proveiran pressupostàriament totes les despeses derivades del programa de vigilància ambiental.  
- Es disposaran elements salvaocells, que es localitzaran a portell sobre els cables de terra, al llarg de tot el seu recorregut i separats 10 metres. Estos elements seran tires en X de neopré (35cm x 35cm) subjectes per mordassa d'elastòmer amb cinta luminiscent, o també espirals de color visible i dimensions de 30 x 100 cm.  
- Els materials de reblert i els tot-u que foren necessàries per a l'execució del projecte, s'obtindran de préstecs o pedreres existents i legalment autoritzades. En cas de noves obertures se sotmetran estes, amb caràcter previ a la seua utilització, al procediment de Declaració d'Impacte Ambiental.   
De la mateixa manera, el lloc que es trie com a abocador o runam, si no es tracta d'un abocador de residus degudament identificat i legalitzat, s'haurà de sotmetre, abans de la seua utilització, al procediment d'Estimació d'Impacte Ambiental.  
- Es recuperarà la capa superior del sòl vegetal que puga estar afectada per l'obra per a la seua posterior reutilització en els processos de restauració. Els sòls fèrtils així obtinguts s'arreplegaran al llarg de la traça en muntons, l'altura dels quals haurà de definir-se en el plec de prescripcions tècniques particulars del projecte de construcció, de forma tal que es garantisca el manteniment de les seues propietats naturals.   
- El magatzem de residus perillosos, el parc de maquinària i una possible planta mòbil de fabricació de formigons, si fóra el cas, només podran localitzar-se fora dels àmbits protegits de les diferents afectacions legals descrites en anterior apartat d'esta declaració, encara que, com és obvi, en el del PORN de l'Albufera.  
Quant al mencionat magatzem de residus perillosos, este haurà d'estar cobert per mitjà de teulada, a fi que no es generen arrossegaments de contaminants per les aigües pluvials. Els residus de naturalesa fluida s'emmagatzemaran en recipients estancs que s'ubicaran en l'interior d'una cubeta de seguretat impermeable, prou dimensionat. A més, la totalitat dels residus perillosos s'hauran d'emmagatzemar a una altura major d'1 metre respecte a la cota del terreny, a fi d'evitar que, durant la idea d'eventuals episodis d'avingudes, siguen arrossegats.  
Quant al parc de maquinària i la planta de fabricació de formigons, si així fora el cas, només podran localitzar-se sobre superfícies impermeables que, a més, estiguen adequades per a l'arreplegada de possibles abocaments accidentals. No s'admetrà l'abocament directe d'efluents vinguts de les anteriors plantes auxiliars al riu Xúquer i séquies contributives, excepte tractament previ i autorització pertinent de la Confederació Hidrogràfica del Xúquer.  
La zona d'arreplegues de material granular, ja siguen àrids o inerts, s'ubicarà el més allunyada possible del llit del riu Xúquer. Els abocaments de terra, runes, etc., es realitzaran des d'altures inferiors a 1 metre, i s'usaran mànegues de descàrrega en els casos de major risc. Es procedirà a tapar les caixes dels camions, humectació d'arreplegues i llavat de les rodes de vehicles i maquinàries quan abandonen la zona d'obres.  
D'acord amb el Decret 96/1995, de 16 de maig, del govern valencià, pel qual s'aprova el pla d'ordenació dels recursos naturals de la conca hidrogràfica de l'Albufera (DOGV núm. 2516, de 26.05.95), i al punt 7.5, es diu, entre altres especificacions que s'ha de complir, que durant la realització de les obres hauran de prendre's les precaucions necessàries per a evitar l'alteració de la coberta vegetal o la modificació de llits en les zones adjacents i, en tot cas, el projecte inclourà les necessàries partides pressupostàries per a la correcció de l'impacte produït, així com per a la seua adequació ecològica i paisatgística.  
- Si durant l'execució de les obres es trobara presència de restes arqueològiques, el fet s'informarà a la Conselleria de Cultura, Educació i Esports, de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
Així mateix, prèviament a l'aprovació definitiva del projecte, es requerirà que s'informe favorablement este per part de la Conselleria de Cultura, Educació i Esports, en informe preceptiu emés pel mencionat organisme, en compliment de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
Estes instal·lacions no podran entrar en servici mentre no compte el peticionari d'estes amb l'aprovació del seu projecte d'execució, previ compliment dels tràmits que s'assenyalen en esmentat decret.  
Tercer  
Declarar, en concret, la utilitat pública dels trams de la línia elèctrica autoritzada en el punt primer d'esta resolució, la qual cosa porta implícita la necessitat d'ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació publicada en el BOP de 23.08.07 i DOCV de data 07.09.07, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Quart  
Publicar i notificar esta resolució, d'acord amb el que establix Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació d'esta resolució als titulars desconeguts o amb domicili ignorat o a aquells en què s'ha intentat la notificació i no s'ha pogut realitzar.  
Contra esta resolució, que no posa fi a la via administrativa, es podrà presentar recurs d'alçada davant de la Direcció General d'Energia (c/ Colom núm. 1, 4ª, 46623 València), en el termini d'un mes, comptador a partir de l'endemà d'aquell en què tinga lloc la notificació d'esta, de conformitat amb el que disposen els articles 114 i 115 de la Llei 4/99, de 13 de gener, de modificació de la Llei 30/92, de 26 de novembre, de Règim Jurídic i del Procediment Administratiu Comú.  
València, 14 de gener de 2008.- El cap del Servici Territorial d'Energia: Enrique Climent Sirvent.